Mişel İdalqo

**Mişel İdalqo** (; ) — Fransa futbolçusu və məşqçi. O, 1976-cı ildən 1984-cü ilə qədər Fransa milli futbol komandasının baş məqşçisi olmuşdur və onunla doğma ölkədə keçirilən UEFA Avro 1984-ün qalibi olmuş və həmçinin 1982 FİFA Dünya Kubokunun yarımfinalına qədər irəlliyə bilmişdir. İdalqo 26 mart 2020-ci ildə 87 yaşında Marseldə vəfat etdi.

## Klub karyerası
İdalqonun atası ispan əsilli idi, anası isə fransız. O, Fransanın şimalında doğulmuş və Normandiyada böyümüşdür və burada futbol oynamağa başlamışdır. O, Meksikalı patriot Migel İdalqo i Kostilyanın şərəfinə adalandırılmışdır. Yarımmüdafiəçi mövqeyində oynamış İdalqonun gənclik klubu "US Normandiya" olmuşdur. Daha sonra o, iki mövsüm "Havr" klubunda keçirtdi və daha sonra "Reyms" klubuna transfer olundu. "Reyms"in heyətində o, "Real Madrid"ə qarşı keçirilən və 4–3 hesablı məğlubiyyətlə bitən 1956 Çempionlar Kuboku finalında qol vurmuşdur, bundan başqa 1955-ci ildə klubla liqanın qalibi oldu.

Futbolçu karyerasında son klub olan "Monako" ilə o, 2 dəfə liqa və 2 ölkə kubokunun çempionu oldu.

## Milli komanda karyerası
Beynəxalq səviyyədə o, Fransa millisini bir dəfə, 1962-ci ildə İtaliya komandasına qarşı yoldaşlıq oyununda təmsil etmişdir.

## Məşqçi karyerası
İdalqo 1967-ci ildə Monakonun ikinci komandasını çalışdırmağa başlamış və 1968–1969-cu illərdə "Menton" klubunda oyunçu-məşqçi olmuşdur.

27 mart 1976-cı ildə, Fransanın böyük turnirlərdə çətinlik çəkdiyi bir vaxtda o, köməkçisi olduğu Ştefan Kovaçın yerinə Fransa millisinin baş məşqçisi təyin edildi. Onun əlində pleymeyker mövqeyində oynayan və kapitan olan Mişel Platini var idi, hansınla ki o, Fransa futbol tarixində yeni bir səhifə açmağa və qələbə yoluna qayıtmağa nail olmuşdur. 1978 FİFA Dünya Kubokunun birinci raundunda məğlub olduqdan sonra o, komanda ilə 1982 FİFA Dünya Kubokunda yarımfinala qədər gələ bilsə də bu mərhələdə penalti seriyasından (əlavə vaxtdan sonra hesab 3–3 olmuşdur) sonra Qərbi Almaniya komandasına uduzdu; sonda Fransa turniri 4-cü yerdə başa vurdu. 1984-cü ildə o, doğma ölkəsində keçirilən UEFA Avro 1984-də zəfər qazandı, komanda Parisdəki finalda 2–0 hesabı ilə İspaniyaya qalib gəldi; bu, Fransanın ilk böyük beynəlxalq titulu idi. Bu dövrdə Fransa millisinin göstərdiyi maraq doğuran hücum tərzi mətbuatda "şampan futbolu" kimi tanınırdı. İdalqo həmçinin Fransanın "carré magique" (sehrli kvadrat) ləqəbli dörd (Mişel Platini, Alan Jiress, Jan Tiqana və Luis Fernandes) yaradıcı və istedadlı futbolçulardan ibarət yarımmüdafiə xəttinin banisi hesab olunur.

Qələbədən sonra vəzifəni köməkçisi Anri Mişelə təhvil verdi və millinin texniki direktor vəzifəsinə işə başladı və burada 1986-cı ilə qədər qaldı, sonra "Marsel"də məşqçi təyin olundu.

## Məşqçi statistikası

## Ölümü
O, 26 mart 2020-ci ildə, bir xəstəliklə uzun sürən mübarizədən sonra, 87 yaşında, Marseldə vəfat etdi.

## Nailiyyətləri

### Oyunçu kimi
**Reyms**

* Fransa divizyonu 1: 1954–55
* Fransa Superkuboku: 1955
* Çempionlar Kuboku finalçısı: 1955–56

**Monako**

* Fransa divizyonu 1: 1960–61, 1962–63
* Fransa kuboku: 1959–60, 1962–63
* Fransa Superkuboku: 1961

### Məşqçi kimi
**Fransa**

* UEFA Avropa Çempionatı: 1984
* FİFA Dünya Kuboku 4-cü yer sahibi: 1982

### Fərdi
* Fransa İlin Məşqçisi: 1982
* Avropa İlin Məşqçisi — Sepp Herberger Mükafatı:: 1984
* "World Soccer" juranlına əsasən Dünyada İlin Məşqçisi: 1984

## İstinadlar